b'\n_START_ARTICLE_\nMaan vastakappale\n_START_PARAGRAPH_\nMaan vastakappale eli Vastamaa on hypoteettinen aurinkokunnan kappale, joka olisi aina p\xc3\xa4invastaisella puolella Aurinkoa tai er\xc3\xa4iden muinaiskreikkalaisten filosofien olettamaa Keskustulta kuin Maa.\n_START_SECTION_\nFilolaoksen teoria\n_START_PARAGRAPH_\nVastamaan olemassaolon mahdollisuutta pohti ensimm\xc3\xa4isen\xc3\xa4 kreikkalainen pytgagoralainen filosofi ja matemaatikko Filolaos. H\xc3\xa4nen mukaansa Vastamaa kiersi Keskustulta samalla et\xc3\xa4isyydell\xc3\xa4 ja samalla nopeudella kuin Maa ja olisi aina tarkoin p\xc3\xa4invastaisella puolella Keskustulta kuin Maa. T\xc3\xa4ten sit\xc3\xa4 ei Maasta k\xc3\xa4sin koskaan n\xc3\xa4hd\xc3\xa4._NEWLINE_Aristoteleen mukaan Filolaoksella oli kaksi aihetta olettaa, ett\xc3\xa4 t\xc3\xa4llainen Maan vastakappale oli olemassa. Sen avulla yritettiin selitt\xc3\xa4\xc3\xa4, miksi kuunpimennys on joskus havaittavissa silloinkin, kun sek\xc3\xa4 Kuu ett\xc3\xa4 Aurinko ovat horisontin yl\xc3\xa4puolella, sill\xc3\xa4 ei tiedetty, ett\xc3\xa4 t\xc3\xa4m\xc3\xa4 aiheutuu valon taittumisesta ilmakeh\xc3\xa4ss\xc3\xa4. Toisena aiheena oli, ett\xc3\xa4 t\xc3\xa4ll\xc3\xa4 tavoin taivaankappaleiden lukum\xc3\xa4\xc3\xa4r\xc3\xa4ksi saatiin t\xc3\xa4ysi kymmenen, jota pythagoralaiset pitiv\xc3\xa4t t\xc3\xa4ydellisen\xc3\xa4 lukuna._NEWLINE_Pythagoralaiset hylk\xc3\xa4siv\xc3\xa4t oletuksensa Keskustulesta ja samalla my\xc3\xb6s Vastamaasta pian Platonin ajan j\xc3\xa4lkeen.\n_START_SECTION_\nNykyaikaisia k\xc3\xa4sityksi\xc3\xa4\n_START_PARAGRAPH_\nKyseisenlainen planeetta on toistuva teema Science fictionissa ja Ufo-havainnoissa, mutta nykyisin tiedet\xc3\xa4\xc3\xa4n, ettei sit\xc3\xa4 kuitenkaan voi olla olemassa. Vaikka se ei olisi paljain silmin n\xc3\xa4ht\xc3\xa4viss\xc3\xa4, se pystytt\xc3\xa4isiin havaitsemaan muin keinoin. Sen painovoiman pit\xc3\xa4isi vaikuttaa muihin aurinkokunnan kappaleisiin, ja lis\xc3\xa4ksi aurinkokunnan sis\xc3\xa4osiin l\xc3\xa4hetetyt luotaimet olisivat kyenneet havaitsemaan maapallon kokoisen kappaleen.'